MyIPO MENAWARKAN BANTUAN PENDAFTARAN PATEN INOVASI MAKANAN HAIWAN KEPADA PEMENANG PINGAT EMAS iCAN 2021 PUTRAJAYA, 26 September 2021 - Kementerian Perdagangan Dalam Negeri Dan Hal Ehwal Pengguna (KPDNHEP) ingin mengucapkan tahniah kepada adik Maryam Muzamir, 11 tahun, di atas kejayaan merangkul tiga pingat emas di pertandingan The 6th International Invention, Innovation Competition (iCAN) 2021 di Toronto, Kanada. Inovasi makanan haiwan daripada kulit udang dan siput sedut yang dinamakan YAM 2.0 itu berjaya mengenepikan 600 peserta lain dari 70 negara sekaligus menjadikan adik Maryam sebagai pemenang termuda di pertandingan itu. KPDNHEP amat berbangga dengan pencapaian adik Maryam dan berhasrat untuk menawarkan bantuan untuk mempatenkan hasil inovasi beliau melalui agensi di bawah Kementerian, Perbadanan Harta Intelek Malaysia (MyIPO). Dalam pada itu, pihak MyIPO telah berhubung dengan bapa pelajar terbabit minggu lepas untuk mengetahui lebih lanjut mengenai inovasi yang dihasilkan anaknya. 1
Pihak MyIPO akan membantu untuk proses pemfailan paten bagi inovasi yang dihasilkan Maryam bagi memastikan inovasi beliau dilindungi. Usaha mempatenkan hasil inovasi seperti ini bukan sahaja memberikan pengiktirafan hak milik kreativiti kepada pencipta, malah melindungi ciptaan atau inovasi seseorang daripada diciplak. Ini juga memberi peluang kepada pencipta untuk meneroka potensi yang lebih luas seperti mengkomersialkan hasil ciptaan ke peringkat lebih tinggi. KPDNHEP juga menyeru pencipta-pencipta yang telah menghasilkan ciptaan dan inovasi dalam pelbagai bidang untuk mempatenkan hasil karya mereka samada yang pernah memenangi sebarang pertandingan atau sebaliknya, bagi membolehkan mereka memegang hak cipta secara eksklusif. KPDNHEP sekali lagi ingin mengucapkan tahniah kepada adik Maryam dan semoga kejayaan ini memberi inspirasi kepada anak-anak muda yang lain untuk mengembangkan kreativiti menghasilkan inovasi dan ciptaan baharu. # # # YB DATO SRI ALEXANDER NANTA LINGGI MENTERI PERDAGANGAN DALAM NEGERI DAN HAL EHWAL PENGGUNA 26 September 2021 2